Комисија за расподелу средстава удружењима грађана Општинске управе Гаџин Хан, на основу Члана 38. Закона о удружењима ("Службени гласник РС" број 51/2009 и 99/2011-др.закони), Одлуке о буџету општине Гаџин Хан за 2019.годину („Сл. лист Града Ниша“ бр. 112/18), Правилника о начину и критеријумима за избор програма и пројекта која реализују удружења грађана и финансирају се из буџета општине Гаџин Хан броj 06-400-678/18-III од 27.12.2019.године Правилникa o измени и допуни Првилника о начину и критеријумима за остваривање права на доделу средстава из буџета општине Гаџин Хан за финансирање и суфинансирање пројеката - програма рада удружења број 110-120/19 од 08.03.2019. године и бр. 06-400-276/19-III од 03.05.2019.год., расписује

# ЈАВНИ КОНКУРС

**ЗА ДОДЕЛУ БУЏЕТСКИХ СРЕДСТАВА ЗА ФИНАНСИРАЊЕ И СУФИНАНСИРАЊЕ ПРОГРАМА И ПРОЈЕКТА УДРУЖЕЊА ГРАЂАНА КОЈА ДЕЛУЈУ НА ТЕРИТОРИЈИ ОПШТИНЕ ГАЏИН ХАН ЗА 2019. ГОДИНУ**

**I**

Расписује се додатни КОНКУРС за доделу буџетских средстава за финансирање и суфинансирање програма и пројекта удружења која делују на територији општине Гаџин Хан за 2019. годину.

На основу овог конкурса расподелиће се 1.465.000,00 динара, планираних за ове намене у буџету за 2019. годину.

Средства ће бити расподељена за удружења грађана, која делују у области:

**-Социо-хуманитарног рада** (укључујући удружења пензионера), у укупном Износу од 160.000,00 динара;

**-Пољопривреде** (укључујући удружења ловаца, риболоваца, кинолога), у укупном Износу од

565.000,00 динара;

**-Културе и неговања традиције и обичаја**, у укупном Износу од 740.000,00динара;

Износ одобрених средстава може бити мањи од износа тражених средстава. Општина Гаџин Хан нема обавезу да потроши сва расположива средства за ову намену, а финансираће само квалитетне пројекте који испуњавају дефинисане критеријуме.

# II

**Право учешћа на овом КОНКУРСу за доделу буџетских средстава имају удружења која испуњавају следеће услове**:

* + да је удружење регистровано у складу са Законом о удружењима ( „ Службени гласник РС”, бр. 51/09);
  + да је седиште удружења на територији општине Гаџин Хан или да програме и пројекте од јавног интереса реализује на територији општине Гаџин Хан;
  + које је директно одговорно за припрему и извођење пројекта;
  + да је удружење поднело извештај о реализацији програма/пројекта и оправдало средства додељена у прошлогодишњем КОНКУРСу;
  + да деловање удружења није политичке природе;
  + да у последње 2 године правоснажном одлуком није кажњено за прекршај или привредни преступ везан за делатност удружења;
  + које није у поступку ликвидације, стечајном поступку или под привременом забраном обављања делатности;
  + које нема блокаду рачуна, пореске дугове или дугове према организацијама социјалног осигурања.

Право на подношење пријаве за финансирање или суфинансирање програма и пројекта имају и регионална удружења, под условом да реализују активности од јавног интереса за потребе грађана општине Гаџин Хан.

# III

Приоритет за доделу средстава ће имати удружења која:

* располажу капацитетима за реализацију програма или пројекта;
* своје програме рада усмеравају ка већем броју корисника;
* имају висок степен успешности у реализовању програма и пројекта;
* своје програмске и пројектне активности базирају на усвојеним стратешким документима на локалном и националном нивоу.

# IV

**Обавезна конкурсна документација** подносиоца пријаве на јавни КОНКУРС је следећа:

* попуњен пријавни образац на КОНКУРС (**Прилог бр. 2**);
* попуњен образац предлога програма/пројекта (**Прилог бр. 3**);
* попуњен образац буџета програма/пројекта (**Прилог бр. 4**);
* попуњен образац наративног буџета програма/пројекта (**Прилог бр. 5**);
* оснивачки акт удружења (фотокопија);
* извод из регистра или решење надлежног органа ( Агенција за привредне регистре) о упису у одговарајући регистар;
* фотокопију извода из статута удружења у коме је утврђено да се циљеви удружења остварују у области у којој се програм реализује;
* доказ о ликвидности удружења односно извештај о завршном рачуну за претходну годину за удружења основана пре почетка текуће године;
* изјаву овлашћеног лица удружења (оригинал), дату под материјалном и кривичном одговорношћу, да деловање удружења није политичке природе; да у последње 2 године правоснажном одлуком није кажњавано за прекршај или привредни преступ везан за делатност удружења; да није у поступку ликвидације, стечајном поступку или под привременом забраном обављања делатности; да нема блокаду рачуна, пореске дугове или дугове према организацијама социјалног осигурања (**Прилог бр.6**);
* изјаву партнера на пројекту.

**Доказе који су јавно доступни, подносилац пријаве није у обавези да доставља већ ће Комисија извршити увид у исте по службеној дужности. Уколико Комисија , по службеној дужности, не може прибавити одређени доказ подносилац пријаве је дужан да у року од 3 дана од дана обавештења исти достави Комисији, у супротном пријава ће бити одбачена као непотпуна.**

Неопходни обрасци могу се преузети са интернет странице [www.gadzinhan.rs](http://www.gadzinhan.rs/) у делу који се односи на удружења грађана.

Јавни КОНКУРС је отворен од 14.05.2019.год. до 29.05.2019. год.

# V

Подносиоци предлога морају све захтеване обрасце да адекватно попуне, електронски, на српском језику. Недовољно информација односно неиспуњавање обавезних поља у приложеним обрасцима дисквалификоваће предлог из процеса обраде и предлог ће бити одбијен.

Конкурсна документација мора бити поднета у штампаном примерку сваког документа за пријаву. Комплетна документација се доставља у затвореној коверти на чијој полеђини се наводе поновни подаци о подносиоцу пријаве.

Пријаве се предају на писарници Општинске управе Гаџин Хан, или препорученом пошиљком са обавезним навођењем адресе: "Општинска управа Гаџин Хан - Комисији за расподелу буџетских средстава за донације удружењима Општинске управе Гаџин Хан, ул. Милоша Обилића бб 18 240 Гаџин Хан"

Непотпуне и неблаговремене пријаве неће се разматрати.

# VI

Утврђивањем испуњености формалних услова конкурса, конкурсна Комисија разматра пријаве у складу са условима конкурса и оцењује програме, односно пројекте, на основу следећих критеријума:

1. референце програма: облааст у којој се реализује програм, дужина трајања програма, број корисника програма, могућност развијања програма и његова одрживост;
2. циљеви који се постижу:обим задовољавања јавног интереса, степен унапређења области у којој се програм спроводи;
3. суфинансирање програма из других извора: сопствених прихода, буџета Републике Србије, аутономне покрајне или јединице локалне самопуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;
4. законитост и ефикасност коришћења средстава и одрживост ранијих програма: ако су раније коришћена срества буџета, испуњење уговрених обавеза по раније закљученим уговорима.

Подносилац пројекта се обавезује да од укупног буџета пројекта, средства распореди на следећи начин:

* до 20% за људске ресурсе одн. лица ангажована на пројекту (изузев у случају када је програмом и пројектом предвиђена надокнада за обављање неке активности од изузетног значаја за ширу заједницу)
* до 10% за путне трошкове (укључујући трошкове превоза и дневнице)
* преко 60% за директне пројектне активности и набавку одговарајуће опреме/добара

На интернет страници [www. gadzinhan.rs](http://www.novavaros.rs/) налази се Листа критеријума за рангирање предлога пројекта/програма.

На основу оцене програма, односно пројекта, Комисија сачињава Листу вредновања и рангирања пријављених пројекта и програма са навођењем износа новчаних средстава који би био додељен одређеном удружењу и објављује је на званичној интернет страници www.gadzinhan.rs и огласним таблама ОУ Гаџин Хан.

Подносиоци пријава на јавни КОНКУРС имају право увида у поднете пријаве и приложену документацију по утврђивању предлога Листе вредновања и рангирања пријављених пројекта и програма. На листу, Подносиоци пријава имају право приговора у року од 3 дана од дана њеног објављивања. Одлуку о приговору, конкурсна Комисија доноси у року од 15 дана од дана његовог пријема.

На основу предлога одлуке Комисије, општинско веће доноси Одлуку о финансирању/суфинансирању програма од јавног интереса које реализују удружења и који се финансирају из буџета општине Гаџин Хан са приоритетима у додели подељених средстава, а према предложеним пројектима и програмима удружења, и која ће бити објављена на званичној интернет страници www.gadzinhan.rs, огласним таблама ОУ Гаџин Хан и у локалним медијима.

На основу Одлуке, начелник општинске управе општине Гаџин Хан закључује појединачне уговоре о финансирању/суфинансирању програма од јавног интереса које реализују удружења и који се финансирају из буџета општине Гаџин Хан.

# Уговором се утврђују права, обавезе и одговорности уговорних страна, начин и рок за пренос одобрених средстава, рок за реализацију програма, односно пројекта, начин извештавања о реализацији програма односно пројекта, као и друга права и обавезе уговорних страна.

**КОНКУРС ЈЕ ОТВОРЕН ДО 29.05.2019. године.**

За све ближе информације погледајте јавни КОНКУРС на интернет страници www.gadzinhan.rs или општинској управи општине Гаџин Хан.

Комисија за расподелу средстава удружењима грађана